ZAPISNIK
sa 4. sjednice vijeća MO Centar
održane 18. travnja 2026. godine

Početak sjednice: 18. travnja u 17:00 sati
Završetak sjednice: 18. travnja u 18:30 sati
Sjednici nazočni vijećnici:
Snježana Ninčević
Sonja Raffanelli
Mario Tomaš
Benjamin Grle
Mia Raos
Odsutni vijećnici:
Nema odsutnih vijećnika, sjednici nazočni svi članovi
Konstatirano je kako je sjednici nazočna većina vijećnika te da je održavanje sjednice pravovaljano. Za zapisničara/ku određena je Snježana Ninčević.
Dnevni red
1. Poboljšanje javne rasvjete i sanacija infrastrukture
2. Komunalni red, održavanje čistoće i kontrola ugostiteljskih objekata
3. Oplemenjivanje ulica zelenilom i očuvanje uličnih dekoracija
4. Revitalizacija manifestacije „Dan Kalalarge“ i postavljanje turističke infrastrukture
Predloženi dnevni red je usvojen jednoglasno.
1. Poboljšanje javne rasvjete i sanacija infrastrukture
Vijećnici su raspravljali o stanju javne rasvjete i komunalne infrastrukture na području Mjesnog odbora Centar. Istaknut je problem neispravnih rasvjetnih tijela te opasnosti od nezaštićenih instalacija. Raspravljalo se i o potrebi hitne sanacije oštećenih metalnih elemenata.
Doneseni su sljedeći zaključci:
Uputit će se službeni zahtjev Gradu za poboljšanje javne rasvjete te žurnu zamjenu svih neispravnih rasvjetnih tijela.
Zahtijeva se hitna sanacija i uklanjanje opasnosti od kablova koji nezaštićeni izviru iz zemlje na lokacijama gdje još uvijek nije postavljena planirana rasvjeta.
Uputit će se zahtjev nadležnim službama za popravak i sanaciju oštećenih željeznih konstrukcija 
Prijedlozi su usvojeni jednoglasno.
2. Komunalni red, održavanje čistoće i kontrola ugostiteljskih objekata
Otvorena je rasprava o narušavanju kvalitete života stanara u staroj gradskoj jezgri zbog neugodnih mirisa iz ugostiteljskih objekata, prekomjernog širenja poslovnih prostora iste namjene te nepoštivanja komunalnog reda u pogledu korištenja javnih površina.
Doneseni su sljedeći zaključci:
Upućuje se hitan apel Gradu zbog širenja intenzivnih neugodnih mirisa iz objekata brze prehrane (fast food), čime se izravno ugrožavaju stanari u okolnim stambenim zgradama.
Traži se od Grada stroža kontrola izdavanja dozvola i otvaranja novih objekata brze prehrane zbog njihove prevelike koncentracije u centru. Predlaže se preusmjeravanje namjene poslovnih prostora prema suvenirnicama i trgovinama autohtonih domaćih proizvoda.
Apelira se na komunalno redarstvo da pojača nadzor nad ugostiteljskim terasama kako stolovi i stolice ne bi prelazili dozvoljene gabarite koje je odredio Grad, čime se osigurava nesmetan i siguran prolaz pješacima.
Pozivaju se svi vlasnici poslovnih i ugostiteljskih objekata da redovito održavaju čistoću i red neposredno ispred svojih ulaza. Ujedno se upućuje zamolba “ Makarskom komunalcu “ za pojačanu brigu o općoj čistoći ulica i uličica na području MO Centar.
Prijedlozi su usvojeni jednoglasno.
3. Oplemenjivanje ulica zelenilom i očuvanje uličnih dekoracija
Vijeće je ponovno raspravljalo o vizualnom identitetu i hortikulturnom uređenju ulica. Poseban naglasak stavljen je na očuvanje postojećih mikro-lokacija koje su se pokazale iznimno uspješnima i prihvaćenima od strane građana i posjetitelja.
Doneseni su sljedeći zaključci:
Vodit će se sustavna briga o cvijeću i zelenilu koje je na javnim površinama postavio Grad, kao i o onome koje održavaju same skupine građana i pojedinci.
Predlaže se da se kultna Glazbarska ulica dodatno oplemeni i estetski podigne sadnjom i postavljanjem grmova jasmina.
Vijeće izričito zahtijeva da se sačuva i nipošto ne uklanja postavljeni bicikl s cvijećem koji krasi Prolaz Ivana I Ilije Despota. Ova dekoracija prepoznata je kao iznimno važan estetski element, jedinstvena lokalna atrakcija i prepoznatljiva mikro-lokacija na kojoj se turisti redovito fotografiraju i iz našeg grada nose lijepe uspomene. Istaknuto je da bicikl svojim položajem ni na koji način ne ugrožava niti ometa pješački promet ulicom. Mjesni odbor će u suradnji s građanima osigurati njezino redovito i uredno održavanje.
Prijedlozi su usvojeni jednoglasno.
4. Revitalizacija manifestacije „Dan Kalalarge“ i postavljanje turističke infrastrukture
U svrhu obogaćivanja kulturne i turističke ponude u staroj gradskoj jezgri te uređenja popularnih vidikovaca, raspravljalo se o povratku tradicionalnih manifestacija i uređenju mjesta za odmor.
Doneseni su sljedeći zaključci:
Pokrenut će se razgovori i službena suradnja s Gradom s ciljem ponovnog organiziranja i vraćanja tradicionalnog obilježavanja manifestacije „Dan Kalalarge“.
Uputit će se prijedlog nadležnom odjelu da se na lokaciji Sveti Petar, kao i na samom lukobranu (ako tehnički uvjeti to dopuštaju), postave namjenske, estetski usklađene klupe za fotografiranje s pogledom na grad i more.
Prijedlozi su usvojeni jednoglasno.
Nakon što su iscrpljene sve točke dnevnog reda, predsjednica se zahvalila prisutnima na konstruktivnoj raspravi i radu.
Sjednica je završila u 18:30 sati.
Zapisničarka:
Snježana Ninčević

  Predsjednica MO Centar:
            Snježana Ninčević, v.r.
